Donald Trump loop voorFoto: AP Photo/Paul Sancya Die Amerikaanse verkiesing het in ŉ naelbytstryd begin ontaard nadat Donald Trump belangrike oorwinnings oor Hillary Clinton behaal het. Trump het Florida verower en dit lyk asof hy dieselfde uitslag in Ohio gaan behaal. Florida en Ohio is van die deurslaggewende deelstate in die stryd om presidentskap. Clinton het volgens voorspellings oorwinnings in Virginia en Colorado behaal. Die moontlikheid dat Trump president kan word lyk vanoggend nie meer so vergesog soos aanvanklik voorspel is nie. Verskeie belangrike deelstate moet egter nog verklaar word. Hillary Clinton. Foto: AP Photo/John Locher Clinton het intussen aan haar ondersteuners op Twitter gesê: “Wat ook al vanaand gebeur, dankie vir jul ondersteuning.” Clinton het in die tradisioneel Demokratiese deelstate koning gekraai, terwyl Trump in die Republikeinse deelstate gewen het. Beheer oor die senaat is intussen ook op die spel. Die wenner van die VSA se verkiesing word deur ŉ kieskollege aangewys. Elke staat kry ŉ aantal afgevaardigdes volgens die bevolkingsgestal van die staat, met ŉ minimum van drie stemme vir state soos Wyoming, Alaska en Noord-Dakota, wat baie klein bevolkings het. ŉ Kandidaat moet 270 stemme uit die kieskollege op hom verenig om te wen. Trump het teen Woensdagoggend Suid-Afrikaanse tyd reeds 216 stemme op hom gevestig terwyl Clinton met ŉ kortkop agter is op 197.